Monna Tandberg

Monna Benedicte Tandberg (født 1939) er en norsk skuespiller som har vært tilknyttet Nationaltheatret i mange år.

Teater 
Tannberg fullførte Statens teaterskole i 1960.

Hun teaterdebuterte i 1960 i Miehel Fermauds lystspill Det smeller i dørene Centralteatret, som den gangen var en biscene til Nationalteatret. Året etter spilte hun Nora i Det Norske Teatrets oppsetning av Et dukkehjem.  

I perioden 1960–1964 var hun ansatt i Fjernsynsteatret hvor hun blant annet hadde sentrale roller i Sofokles' Antigone, i Willis Halls Utenfor sesongen, i Jean Genets Hushjelpene og i Nordahl Griegs Nederlaget. I perioden 1964–1969 var hun ansatt ved Det norske teatret med roller som Nora i Ibsens Et dukkehjem, Ofelia i Hamlet og Rebekka West i Rosmersholm. I 1969 var hun tilbake på Nationaltheatret hvor hun blant annet spilte hovedrollen i Hedda Gabler. 

Av nyere roller hun har hatt suksess med kan nevnes Vaginamonologene som gikk på Torshovteatret i 2000. Året etter spilte hun seg selv i stykket Biografi på Amfiscenen, og i 2003 spilte hun den gamle damen i Jo Strømgrens Antikvariatet. I starten av 2006 var hun aktuell i Til Damaskus og i Blodbryllup, og senere på året spilte hun sammen med Jan Grønli i Når vi døde …, (som var en adapsjon over Henrik Ibsens Når vi døde vågner). Forestillingen hadde premiere under Ibsenfestivalen 2006. Det ble i 2006 summert at Monna Tandberg hadde tolket mer sytti roller på Nationaltheatret.

Film og fjernsyn 
Tandberg har gjort seg bemerket for flere rolletolkninger – også på film og i NRKs fjernsynsteater. Likevel har Monna Tandberg for det meste hatt biroller i TV-oppsetninger, og på kinoformat debuterte hun så sent som i 1982 med filmen Leve sitt liv. I 1999 hadde hun rollen som Dronning Fjellrose i NRKs adventsserie Jul i Blåfjell.

Utmerkelser 
I 2003 ble Tandberg tildelt Per Aabels ærespris. I 2007 ble hun utnevnt til ridder av 1. klasse av St. Olavs Orden. Ved utnevnelsen ble det lagt vekt på «hennes levende og gripende i tolkninger av mange ulike roller, gjennomført med stor suksess. Det er også lagt vekt på hennes bearbeidelse av manuskript til kvinnemonologene. Rollene er svært forskjellige i form og innhold, men de er mesterlig fremført.» 

I 2009 ble hun tildelt Gammleng-prisen i klassen skuespiller og i 2010 ble hun utnevnt til æresmedlem av Norsk Skuespillerforbund.

Familie 
Tandberg har vært gift med regissøren Per Bronken og teatersjefen Arild Brinchmann. Hun har senere vært samboer med skuespiller Lars Andreas Larssen og levde sammen med han frem til hans død.

På film 
 1990: Smykketyven … Diana, skuespillerinnen
 1989: Bryllupsfesten … Charlotte Holm
 1986: Drømmeslottet … Fru Hald
 1982: Leve sitt liv … Beatrice

På TV 
 2003: Holms … Tante Turid (en episode, TV-serie)
 2002: Jul på Månetoppen … Dronning Fjellrose (TV-serie)
 1999: Jul i Blåfjell … Dronning Fjellrose (TV-serie)
 1998: Karl & Co … Fru Slattum (to episoder, TV-serie)
 1984: Fra regnormenes liv … Johanne Luise Heiberg (Fjernsynsteater)
 1980: Mareritt ved midtsommer … Tove Lehmann (TV-film)
 1975: Hedda Gabler … Mrs. Hedda Tesman (Fjernsynsteater)
 1972: Alberte … Alberte (Miniserie, fjernsynsteater)
 1970: Antigone … Antigone (Fjernsynsteater)
 1969: Frøken Rosita … Frøken Rosita (Fjernsynsteater)
 1966: Nederlaget … Marie (Fjernsynsteater)
 1963: Læraren … Helga Hove (Fjernsynsteater)

Referanser

Eksterne lenker 
 

St. Olavs Orden
Norske skuespillere
Personer fra Oslo